KIRJALLINEN KYSYMYS E-0381/01 esittäjä(t): Klaus-Heiner Lehne (PPE-DE) komissiolle. Kivihiilen tuotanto Ruhrin alueella Nordrhein-Westfalenissa.



Virallinen lehti nro 261 E , 18/09/2001 s. 0100 - 0101



KIRJALLINEN KYSYMYS E-0381/01 esittäjä(t): Klaus-Heiner Lehne (PPE-DE) komissiolle (15. helmikuuta 2001) Aihe: Kivihiilen tuotanto Ruhrin alueella Nordrhein-Westfalenissa Kivihiilen tuotantoa Nordrhein-Westfalenissa tuetaan mittavasti. Euroopan komissio suostui tukeen ainoastaan sillä ehdolla, että kivihiilen kokonaistuotantoa vähennetään, mikä tarkoittaa kaivosten sulkemista. Rheinische Post -sanomalehdessä 27. tammikuuta 2001 julkaistun liitteenä olevan artikkelin mukaan Ruhrkohle-osakeyhtiö suunnittelee kuitenkin Walsumin kaivoksen laajentamista. Lisäksi tarkoitus on tarkistaa toiminnan puitteet määrittelevää suunnitelmaa. 1. Mitä mieltä komissio on kyseisen kaivoksen laajentamisesta, kun otetaan huomioon esiin tuotu poliittinen tavoite ja määräykset, jotka koskevat mittavia tukia nauttivan kivihiilituotannon vähentämistä? 2. Mihin toimiin komissio aikoo ryhtyä estääkseen kivihiilituotannon kasvun? Loyola de Palacion komission puolesta antama vastaus (20. huhtikuuta 2001) 1. Komissio hyväksyi 21. joulukuuta 2000 tekemällään päätöksellä(1) valtiontuen Saksan kivihiiliteollisuudelle vuonna 2000. Päätöksessä määrätään muun muassa uusista toiminnan supistuksista, joihin on määrä liittyä uusia kaivosten sulkemisia vuosina 2000, 2001 ja 2002 toteuttavaksi suunniteltujen sulkemistoimien lisäksi. Nämä uudet sulkemistoimet merkitsevät vuoden 2000 tukien osalta sitä, että päätöksen 3632/93/EHTY 3 artiklassa tarkoitettu tuotantotuki pienenee 1,2 miljardilla Saksan markalla ja tuotannon vähentämistuki puolestaan kasvaa vastaavalla määrällä(2). Uuden tuotantokapasiteetin rajoittaminen on komission edellä mainitun päätöksen keskeinen periaate. Tukien pienentämiseksi on vastedes noudatettava kivihiiliteollisuuden kustannuksia ja tuotantokykyä laskevaa periaatetta. Kyseisen periaatteen mukaisesti komissiolla ei ole valtuuksia puuttua yksittäisen kaivoksen omistajayrityksen kaivoksen toiminnan osalta tekemiin päätöksiin. Hyväksyessään kivihiiliteollisuuden valtiontukia komission on noudatettava tarkasti päätöksen 3632/93/EHTY määräyksiä etenkin sen 2 artiklassa esitettyjen yleisten tavoitteiden sekä 3 artiklassa ja sitä seuraavissa artikloissa eri tukimuotojen osalta vahvistettujen erityisperusteiden osalta. Lisäksi on muistettava, että vuotta 2000 koskevassa tukipäätöksessä Saksa velvoitetaan toteuttamaan kaikki yleiset ja erityiset toimenpiteet kyseisestä päätöksestä johtuvien velvoitteiden täyttymisen varmistamiseksi. Jos osoittautuu, että jotkin Ruhrkohle AG:n toteuttamat toimet saattavat johtaa vuotta 2000 koskevan tukipäätöksen velvoitteiden kannalta haitalliseen tilanteeseen, Saksan on vaadittava niiden tukien takaisin maksamista, joita ei ole käytetty päätöksen mukaisesti. 2. EHTY:n perustamissopimuksen ja päätöksen 3632/93/EHTY voimassaolo päättyy 23. heinäkuuta 2002, jolloin suurin osa Euroopan kivihiiliteollisuudesta on lopetettava erittäin lyhyessä ajassa, ellei sille päätetä myöntää taloudellista tukea. Jos aiotaan taata, että Euroopan unionilla säilyy pitkällä aikavälillä jonkin verran kivihiilentuotantokapasiteettia energiamarkkinoihin mahdollisesti liittyvien riskien varalta, on otettava huomioon, että yhteisön kivihiiliteollisuudelle voidaan suunnitella tulevaisuutta vain siten, että suunnitelmiin liittyy jonkinlainen julkisten viranomaisten interventiomekanismi. Tämä perusperiaate sisältyy Euroopan energiahuoltostrategiaa koskevaan vihreään kirjaan, jonka komissio antoi 29. marraskuuta 2000(3). Tukijärjestelmä, jossa pientä osaa kivihiilentuotannosta tuetaan jatkossakin, mahdollistaisi siis varantojen käyttömahdollisuuden. Komissio toteaa kuitenkin, ettei tällaisen järjestelmän pitäisi millään tavoin vapauttaa jäsenvaltioita velvoitteistaan järkeistää kivihiilen tuotantoa. EHTY:n perustamissopimuksen puitteissa käynnistettyjä kivihiiliteollisuuden rakenneuudistustoimenpiteitä on jatkettava. Yhteisön tulevaan kivihiiliteollisuuden tukijärjestelmään on siis sisällytettävä jäsenvaltioiden tukien asteittaisen alentamisen periaate. (1) Päätöstä ei ole vielä julkaistu. (2) Komission päätös 3632/93/EHTY, tehty 28 päivänä joulukuuta 1993, jäsenvaltioiden kivihiiliteollisuuden hyväksi toteuttamia toimia koskevasta yhteisön järjestelmästä, EYVL L 329, 30.12.1993. (3) KOM(2000) 769 lopullinen.